Generalforsamling Harboe Bryggeri torsdag d. 22. august 2024 kl. 10.00 på adressen.

Mit navn er Bjarne Kongsted og jeg er her som repræsentant for Dansk Aktionærforening. DAF er en forening der varetager mindretalsaktionærernes interesser. Vi er en forening med ca. 17000 medlemmer og vi deltager i 40-50 virksomhedsgeneralforsamlinger med indlæg fra talerstol. Og vi deltager meget gerne i Harboes, som vi har gjort før.

Ved de sidste 2 års generalforsamlinger har bestyrelsesformanden sagt at Harboe Bryggeri i dagligdagen havde fokus på at skabe merværdi for aktionærerne, blandt andet ved at optimere arbejdsgange. Det var ikke noget der kunne afspejles på aktiens kurs. Og det til trods for at selskabet i diverse årsregnskaber pointerede at fremtiden så lys ud og at resultaterne vil vise sig til glæde for aktionærerne. Vi har en god position, udtalte Bernd Griese.

Nu skulle man være superoptimist, hvis man tillagde disse ord værdi. Siden august 2021 er kursen kun gået en vej og det er den vej som øllet løber når man drikker indholdet af en dåsebajer. Nemlig nedad! Og udbytte til aktionærerne har der ikke været siden 2018.

Men alt dette ændrede sig pludseligt en forårsdag i marts. Hvad var det dog der skete, som der står i sangen om den lille Annemone. Ja, det ved jeg ikke rigtigt om der er nogen der ved.

3. kvartals periodemeddelelse kom d. 14/3 med en optimistisk CFO udtalelse fra Simon Andersson, om, at 3. kvartal var positivt og overgik forventningerne til både omsætning og indtjening og CEO Søren Malling istemte, ”at, vi har nu leveret fem kvartaler i træk med positive resultater og de forandringstiltag som er gjort i forretningen, gør os nu til ``Folkets bryggeri`.

Det kunne meget hurtigt aflæses på aktiens kurs. Få dage forinden var Andreas Mogensen landet ud for Floridas kyst, efter at have været sendt op med en raket til den internationale rumstation. En raket var landet, men en ny var på vej op i form af en aktie. Harboe aktien var blevet til en kursraket. Kursstigning på kursstigning fulgte herefter.

Fra en kurs i midten af tresserne styrede den til uanede højder. En så markant stigning er tidligere set, men så er vi ovre i bio aktier og specielt fedme-aktier. Men en øl-aktie der går fra kurs 65 til kurs 240 på lidt over 4 måneder tror jeg ikke er set før. Jeg tør godt bruge udtrykket historisk.

At kursen har sat sig lidt ovenpå denne kraftige stigning er vel meget naturligt. Og interessant nok var Harboe aktien på et tidspunkt i starten af dette århundrede, den dyreste bryggeriaktie i landet.

I perioden – for stigningen - gik der mange rygter: Kunne det være udmeldingen om bestyrelsesformandens afgang. Ah, det var der nok ikke rigtig nogen der troede på. Kunne der være en overtagelse på vej- måske! Var der opløb i aktien, ja- det var heller ikke godt at vide!

Eller var der slet og ret tale om, at virksomheden Harboe Bryggeri havde udviklet sig til en sund virksomhed, der kunne generere et solidt overskud. Med en dygtig og driftig ledelse og med en kompetent bestyrelse i ryggen.

For så må man sige at forandringens vinde blæser Harboe i ryggen. For ikke mange selskabers ledelse og bestyrelse har i tidens løb måtte lægge ryg til så megen kritik som netop Harboe Bryggeri har.

Familiestridigheder, samhandel mellem bestyrelsesformandens private selskaber og det børsnoterede selskab, bolighandler til ugunst for selskabets aktionærer, lån ydet til lokale særinteresser, nepotisme for blot at nævne nogle af de kritikpunkter, som selskabet har måtte lægge ryg til gennem tiderne.

Mange af disse kritikpunkter har såmænd ikke været fremført her i lokalet, men mere fyldt i den skrevne presse. Hvor blandt andet hovedbankerne er fremkommet med kritik af økonomiske dispositioner, som er foretaget af virksomheden. Man har dog ikke ulejliget sig med at fremføre kritikken på selskabets generalforsamlinger. Det er vel der, den rettelig hører hjemme.

Men når alt dette er sagt – og som jeg tidligere har været inde på – så er det kursen en aktionær er interesseret i. Og det kan der jo ikke sættes en finger på, på denne generalforsamling.

Nu stopper du Bernd Griese som Øl-konge i det sydsjællandske. Som tidlige sagt så har du mødt megen kritik omkring din virksomhedsledelse, og Dansk Aktionærforening har ikke holdt sig tilbage. På vores medlemmers vegne, er vi aktionærernes vagthund, og det vil i blive ved med at være. Vi hylder god forretningsskik, hvor moral og etik er i top. Corporate Governance på nydansk.

Men vi har også respekt for en person som på det forretningsmæssige viser kvaliteter. Og det har du gjort, siden du blev ansat på bryggeriet i 1973. Du har med flid og dygtighed arbejdet dig op i graderne og både været adm. direktør og bestyrelsesformand. Du har i dag afleveret et rigtigt godt regnskab for 23/24 og nu også med udbytte. Der er aktionærerne glade for.

Jeg vil ønske dig et godt otium, hvor du vil få mulighed for at sidde og kigge på vandene omkring Skælskør og måske med en kold fra Harboe og måske sammen med BO!

Her til sidst vil jeg lige nævne, at jeg godt er opmærksom på, at der er stillet et forslag fra et af vores medlemmer Hans Kisku. Et forslag vi godt kan have sympati for, men vi forstår på svaret fra bestyrelsen, at forslaget ikke kan sættes til afstemning.

Jeg vil afslutte mit indlæg med par spørgsmål til virksomheden, gående på aflønning af direktion, og bestyrelse.

1. Af regnskabet fremgår det, at direktionens vederlag består af et fast vederlag, samt et incitament baseret årlig kontant bonus. Hvor stor er denne bonus og hvordan udregnes den?

2. Bestyrelseshonoraret er steget med over 20% i forhold til sidste år. Er det et udtryk for øget aktivitet i bestyrelsesarbejdet, flere møder eller andre forhold der begrunder denne kraftige stigning?

Det fremgår ligeledes af regnskabet, at posten andre ledende medarbejder er steget fra mio. 1.673 til mio. 4.736., det er der sikkert også en god grund til, men hvilken?

Det har været opløftende som talsperson for mindretalsaktionærerne, at være her i dag og ikke beklage mig over aktiekursen. Men derimod rose virksomhedens ledelse og bestyrelse for et fint regnskab. Sluttelig vil jeg ønske bestyrelse, ledelse og alle medarbejdere et godt arbejdsår 24/25. BK/2024

Efterskrift:

Generalforsamling i virksomheden

100 deltagere

3 på talerstolen udover DAF`s repræsentant

Den kritiske holdning til virksomhedens forretningspolitik stod DAF alene for.

Stor medieomtale/pressebevågenhed

Den mangeårige direktør og bestyrelsesformand Bernd Griese stoppede

Direktionen:

Udviklingen er vendt til det positive – Det familiære er virksomhedens DNA – øget forretningsomfang

Positiv udvikling på eksport området specielt Afrika og Amerika

Betydelig bredere distribution – omkostninger reduceret – bæredygtighed vurderes højt –

Den alkohol frie discount øl er den mest solgte – enestående medarbejder indsats fortsat investering i produktionsudstyr - omsætning steg med 12% - udvidet produktmix.

Til trods for en mangeårig kritisk holdning til Harboe, er vi fortsat på `god talefod med` direktion og både tidligere og ny bestyrelsesformand.

God og positiv presseomtale af DAF-GFU

Nyvalg til advokat Bjarne Lavesen – øvrige valg er genvalg

Efterfølgende er advokat Bjarne Lavesen valgt til ny bestyrelsesformand.

Fik en snak med Bernd Griese hvor han takkede for vore repræsentation på generalforsamlingen.

Stor repræsentation fra bestyrelserne Roskilde /Vestsjælland.

------

Bjarne Kongsted

GFU – august 2024